**Favipiravirul, un antiviral care i-ar putea salva pe cei infectați cu sars cov 2 de complicații și internare dacă este luat în primele zile de boală, nu se găsește în farmacii/ Protocolul Ministerului Sănătății prevede încă din primăvară că el poate fi dat pacienților la domiciliu, prin medicii de familie/ Dr. Sandra Alexiu: L-am luat și eu, l-am tolerat foarte bine**

**Dr. Sandra Alexiu, Președintele Asociației Medicilor de Familie București-Ilfov a explicat pentru news.ro că Favipiravirul, un medicament care poate fi prescris de medicii de familie pacienților cu forme ușoare și medii de covid 19 la domiciliu, în faza de debut a bolii, conform protocolului de tratament pentru pacienți cu sars cov 2 revizuit încă de la sfârșitul lunii aprilie a acestui an de Ministerul Sănătății, nu poate fi nici acum prescris pentru că nu se găsește în farmacii. Medicul spune că Favipiravirul, spre deosebire de Remdesivir, care se administrează intravenous, presupune administrarea de pastile, lucru care este în beneficiul pacienților aflați în primele zile de boală. Luată din timp, boala poate fi stăpânită, explică dr. Alexiu, care a luat personal acest antiviral în luna decembrie a anului trecut, când a fost diagnosticată cu boala covid 19. Medicamentul, prescris prin medicii de familie ar putea fi o soluție excelentă pentru degrevarea spitalelor supraaglomerate, în plin val 4 al pandemiei. Tratamentul se administrează în acest moment numai în spital.**

**40.000 de cutii de Favipiravir pe stoc, fără să poată ajunge în farmacii pentru că nu există proceduri de lucru**

**Dragoș Damian, CEO al Terapia Cluj, spune că, dacă ar exista acest medicament în Ambulator s-ar reduce presiunea enormă pe spitale, pentru că pacienții cu forme ușoare și medii de boală nu ar mai ajunge în ATI dacă ar primi acest medicament acasă, prin medicii de familie. Dragoș Damian a explicat că a luat legătura cu autoritățile din Sănătate și că aceștia vor găsi o soluție foarte repede în acest sens. Medicamentul este adus din India iar în acest moment există deja 40.000 de cutii care pot pleca în orice moment spre farmacii.**

**Dr. Sandra Alexiu: Pacienții care devin pozitivi puteau fi tratați de la bun început cu un antiviral, Favipiravir, care este prevăzut în protocol, cu condiția să fie pe piață**

“Eu știam că Favipiravirul se va produce în România, de altfel m-am uitat în câteva articole în primăvară când a apărut protocolul, prin aprilie Ministerul Sănătății a revizuit protocolul de tratament pentru pacienții cu covid, având în vedere aglomerația care a fost în primăvară și problemele care s-au ivit la numărul de spitale, s-a decis că poate fi prescris la persoanele care au riscuri în primele zile de la debut și în Ambulatoriu, ceea ce include și medicina de familie.

Asta însemna că un pacient care devine pozitiv, și despre care noi aflăm imediat pentru că ni se raportează acest lucru în Corona forms, în softul în care se raportează pozitivii, deci asta înseamnă că pacienții aceștia care au obligația să ia imediat legătura cu medicul de familie puteau fi tratați de la bun început cu un antiviral, Favipiravir, care este prevăzut în protocol, cu condiția să fie pe piață.

Din păcate, cu toate că el a figurat în protocol încă din aprilie, noi nu l-am putut găsi. În protocol figurează două antivirale, Remdesivir și Favipiravir, Remdesivirul însă se administrează intravenos și este imperios necesar să fie pacientul vizitat la domiciliu, ori asta este destul de puțin probabil în cazul unui pacient pozitiv, să fie văzut zilnic la domiciliu, pentru că sunt niște probleme inclusiv la felul în care trebuie să ne echipăm , la tot echipamentul necesar. El se dă în spital.

**Luată din timp, boala poate fi stăpânită. Era o excelentă abordare care să mai degreveze internările din spital**

Favipiravirul constă în administrarea de comprimate, de pastile, ceea ce ar fi făcut lucrurile mult mai simple, pentru că , în acest fel, puteam să tratăm încă din stadiu precoce, așa cum se recomandă Covid 19 cu pastile, cu antiviral, mai ales la persoanele aflate la risc care să nu mai fie nevoie să ajungă în spitale, la evaluări sau la internări, pentru că, luată din timp, boala poate fi stăpânită.

Din fericire lucrul ăsta a reprezentat un mare pas înainte pentru toți pacienții noștri și era o excelentă abordare care să mai degreveze internările din spital, din păcate medicamentul nu a apărut în farmacii, el a fost distribuit numai cu circuit închis în spitale, nu a mai ajuns în farmacii și nici nu am mai putut noi să-l prescriem , așa încât a trebuit să recurgem tot doar la medicamentele simptomatice, adică ai febră, iei ceva de febră, ai dureri de cap, iei ceva de dureri de cap și așa mai departe”, a declarat dr. Sandra Alexiu.

**Dr. Sandra Alexiu a fost diagnosticată cu covid 19 în luna decembrie a anului trecut și spune că a luat antiviralul Favipiravir și că l-a tolerat bine, fără să existe stări de rău în urma administrării. Specialistul spune că mai există un antiviral care se poate lua tot în faza de debut a bolii, Arbidol, medicamentul având rezultate bune. Acesta nu este însă înregistrat în România, așa că mulți pacienți îl fac rost de la rude sau prieteni care îl aduc din țări vecine unde este produs. Arbidolul este menționat de asemenea în protocolul de tratament al pacienților cu covid 19 existent în România.**

“Eu am fost diagnosticată în decembrie anul trecut, înainte de a începe vaccinarea, am făcut evaluarea în spitalul de boli infecțioase, și am primit Favipiravir pentru că eram într-o formă ușoară , la debut, am luat toată cura de medicamente, cura este deja stabilită, se ia într-un anumit dozaj, durează tratamentul câteva zile este adevărat însă este ușor de tolerat.

Chiar dacă dă unele modificări la analize ele sunt pasagere, adică imediat ce ai terminat tratamentul toate modificările se vor remite, vor trece, dar în rest nu am avut absolut deloc nici măcar greață sau senzație de vomă ca la alte medicamente pe care le iei în mod uzual, a fost foarte bine tolerat, am făcut o formă ușoară, ușoară în sensul că oricum eram diagnosticată cu pneumonie , ăsta a și fost motivul pentru care am primit tratament, cu toate că nu mă simțeam prea rău la debut aveam în analize și în explorări toate motivele să iau tratament.

Protocolul a fost stabilit încă din primăvară, partea practică este cea care e cu probleme, medicamentul nu se găsește, oamenii nu au de unde-l cumpăra. Pe lângă asta, mai există un singur antiviral care se administrează pe gură, este produs în Bulgaria și Republica Moldova , este menționat în protocol dar nu este înregistrat în România, oamenii și-l procură de la rude și prieteni care îl aduc de acolo.

Se folosește cu precădere în zona Moldovei, în Iași și orașele învecinate, se numește Arbidol, este folosit cu bune rezultate ca antiviral, antiviral și este.

**Un antiviral pe care îl avem la îndemână trebuie dat în foarte scurt timp de la debutul simptomelor, altfel nu mai are efect**

Așa cum se întâmplă și când tratăm gripa sau când tratăm zona zoster care sunt tot boli produse de virusuri, un antiviral pe care îl avem la îndemână trebuie dat în foarte scurt timp de la debutul simptomelor. Practic în prima, a doua zi când ai aflat și ai simptome, pentru că altfel nu mai are efect.

Pentru asta trebuie să fie la îndemână, pentru că dacă începi să umbli după el și îl găsești după o săptămână, îl găsești degeaba. Cu toate că este prevăzut în protocol, practic nu se găsește. Din câte citeam anul trecut Favipiravirul ar fi trebuit să se găsească de mult în farmacii, pentru că, la Cluj, unde se fabrică, se spunea că o să fie disponibil în farmacii. Nu am văzut însă deloc și nici nu s-a găsit o formă de compensare pentru că medicamentul în mod evident nu este disponibil pentru toți bolnavii, are un preț destul de ridicat pentru toată cura”,a explicat Dr. Sandra Alexiu.

**Dragoș Damian, CEO Terapia Cluj spune că Favipiravirul încă nu este produs la Cluj ci importat din India. Dragoș Damian spune că a luat legătura cu Ministrul interimar al Sănătății dar și cu specialiști de la politica medicamentului și Agenția Medicamentului și că sunt șanse mari ca acest medicament să poată fi prescris pacienților prin medicii de familie, medicamentul putând fi astfel disponibil în farmaciile cu circuit deschis pe baza de prescripție medicală.**

“ Prezența Favipiravirului, care este un medicament reconvertit, a fost descoperit și dezvoltat pentru gripă, și care în studiile clinice a dat și rezultate pe sars cov 2 , acest medicament, pentru că am ieșit din valul 3, nu a mai fost pe radarul autorităților de a-l trece în ambulatorii. El a fost utilizat cu succes în spitale , cred că în valul 3 am avut vreo 40.000 de cure care au fost administrate, a fost administrat în spitale, însă, deși protocolul stabilește că poate să treacă și în ambulator, din păcate, deocamdată într-adevăr nu poate să fie comercializat prin ambulator, deci medicii de familie deocamdată nu-l pot prescrie și pacienții nu-l pot ridica.

Au fost la un moment dat discuții cu autoritățile pentru a se stabili o procedură de lucru pentru că se dorea evitarea creării de stocuri, intra cineva în farmacie și lua 20 de cutii, ceea ce nu este normal, pentru că acesta nu este ca paracetamolul, este un medicament care are anumite indicații, contraindicații, reacții adverse și este bine să se ia exclusiv pe prescripție.

Noi am discutat acum cu autoritățile și ei se regândesc la stabilirea unui protocol de lucru, în așa fel încât acest medicament să poată fi prescris pentru forme ușoare și medii de către medicul de familie, și să poată să fie eliberat în farmacie în baza unei rețete care să se rețină acolo ca să se facă dovada că nu s-au luat mai multe cutii.

**Dacă ar exista acest medicament în ambulator se reduce presiunea pe spitale**

**!!!!!!!!!Puteți consulta studiile și rezultatele acestora în ceea ce privește Favipiravirul, dar și cum anume acționează acesta în organism, aici: ( aici dacă vrei tu poți pune docul ăla, îl am de la Damian)**

Ce este important în opinia specialiștilor cu care am discutat este că dacă ar exista acest medicament, orice medicament, deocamdată doar ăsta este, în ambulator, se reduce evident presiunea pe spitale și pe internările în spitale, deoarece cazurile ușoare și moderate care nu sunt bine gestionate sau nu sunt deloc gestionate vor sfârși prin a aglomera secțiile de ATI.

Primim foarte multe solicitări de la oameni, inclusiv de la cunoștințe de ale mele care sună la noi și ne întreabă unde este medicamentul, de unde îl putem procura, și din păcate le spunem că nu avem o procedură prin care putem să le dăm acest medicament, evident noi ca și producător nu putem să dăm decât dacă ajunge în farmacie, eu consider că a fost o neglijență, și datorată crizelor politice , schimbărilor de miniștrii și așa mai departe, s-a ieșit din valul 3 și datorită vaccinării nu s-a crezut niciodată că se va ajunge în valul 4, ori ne trezim cu un val 4 foarte serios, și care ar fi fost de dorit să aibe o soluție terapeutică deja în farmacii. Deocamdată în farmacii nu există nimic, pentru pacienții care au sars cov 2 este doar tratament simptomatic, tratament etiopatogenetic nu există.

Medicamentul se găsește în spitale, spitalele au stocuri suficiente, nu avem niciun fel de feed back negativ de la spitale însă era mai bine să existe deja o procedură ca el să poată să fie comercializat în farmaciile cu circuit deschis. Farmaciilor care ne solicită medicamentul le spunem nu putem conform regulilor și nu vom încălca regulile, să dăm acest medicament.

**Favipiravir, un medicament dezvoltat în Japonia în anii 80, împotriva gripei. România are pe stoc în acest moment 40.000 de cutii de favipiravir care pot pleca oricând în farmacii, dacă ar exista protocol de lucru**

Medicamentul cum spuneam este un medicament reconvertit ca multe alte medicamente, inclusiv celelalte din protocol, este un medicament care a fost dezvoltat în Japonia prin anii 80 împotriva gripei, el are un mecanism de acțiune similar cu acel celebru Oseltamivir, Tamiflu care se mai găsea în tratamentul gripei, studiile de laborator și studiile clinice care sunt încă în desfășurare arată efecte foarte bune pe reducerea mortalității și reducerea internării în spital, el trebuie luat la primele semne de boală, imediat după ce se face testarea pozitivă, deocamdată noi îl aducem din India, am avut chiar și un moment dificil pentru că, țineți minte că India era în valul doi astă primăvară și practic s-a sistat livrarea produsului, avem pe stoc în acest moment 40.000 de cutii și în maximum două săptămâni putem aduce încă 50.000 de cutii. Teoretic din punctul de vedere al stocului nu ar trebui să existe probleme, însă până ce nu există un protocol de eliberare , de prescriere de către medicul de familie și de eliberare în farmacie , nu putem să punem în mișcare tot angrenajul.

Eu am încredere, am discutat cu interimatul Ministerului Sănătății, am discutat cu specialiști de la politica medicamentului , de la Agenția Medicamentului , au spus că se gândesc și vor găsi o soluție foarte repede.

**Favipiravir urma să fie produs la Cluj însă, din cauza cererii scăzute nu s-a mai întâmplat acest lucru. Producția ar putea începe totuși în noiembrie**

Noi la Cluj am renunțat, pentru că, nemaifiind cerere am renunțat, am făcut teste pilot dar am renunțat să-l mai producem la scară largă pentru că neexistând această trecere în circuitul deschis nu a mai fost cazul să mai producem, dacă ar fi să reluăm proiectul de producție cam într-o lună și jumătate am putea să-l producem, este mai ușor de importat, să-l putem aduce pe la mijlocul lunii octombrie , dacă mai este nevoie.

Avem 40.000 de cutii pe stoc, ele imediat ar putea să fie distribuite în circuit deschis.

Producția la Cluj ar putea să înceapă undeva în luna noiembrie, am făcut pași buni cu Agenția Medicamentului în ceea ce privește autorizările, însă cumva după valul 3, scăzând numărul de cazuri, lumea nu a mai dat atenție acestui subiect, cu alte cuvinte nu am fost în situația de a anticipa un val, și de a avea măcar cantități mici în farmaciile de ambulator.

**O cură cu Favipiravir, 280 de lei – medicamentul nu este compensat**

O cură conform prospectului este undeva la 280 de lei, medicamentul nu este pe lista de medicamente compensate, nu știm dacă se va compensa în circuit, dar nu cred că este un capăt de țară, gândiți-vă că, dacă ajungi în spital, în terapie intensivă costurile sunt enorme. Puneți în balanță o cură de sub 300 de lei cu un tratament de mii de euro în spital pentru un pacient care putea de la simptome ușoare și medii să fie salvat. Cură completă înseamnă undeva la în jur de 50 de tablete, este în funcție de posologia din protocol, se începe cu o cantitate mai mare și după aceea cam 5-6 zile se dă terapia, depinde și de ce spune medicul curant, de cum răspunde și pacientul la tratament.

**O cutie de Favipiravir conține o cură complete cu 50 de pastile în doză mică**

50 de pastile pare mult, dar asta pentru că sunt o doză mică, de 200 mg pe pastilă, există și doza de 400, de 800 , pe asta încă nu am adus-o, atunci am fi vorbit de câteva tablete. Cred că la copiii sub 12 ani nu este indicat, și trebuie foarte mare atenție pentru că medicamentul are un risc teratogen, adică de malformații la făt, ceea ce înseamnă că nu trebuie luat de cei care au dorința de a procrea, trebuie luat de bărbați sau femei care nu doresc să aibă copii , și cu atenție.

El a mers pe sars cov 1, a mers pe MERS, pe virusul respirator sincițial din Orientul Mijlociu, deci este cumva un medicament reconvertit care poate să fie utilizat și în sars cov 2, în afara prospectului, este important de spus, dar, chiar și în afara prospectului este un instrument de lucru, nu o să spunem că este perfect, așa cum nici alte medicamente nu sunt.

**Deși poate degreva spitalele, Favipiravirul nu poate fi prescris în Ambulator, deși există încă din aprilie protocol pentru acest lucru**

Poate degreva spitalele, ăsta este și motivul pentru care Comsia de specialitate l-a pus în protocol, ca și instrument de tratament în Ambulator. Dar de aici și până la implementare nu s-a întâmplat nimic.

Noi am primit o întrebare de la Minister dacă avem, am confirmat că avem pe stoc, am confirmat că într-o zi poate ajunge teoretic în foarte multe farmacii, în toate farmaciile din țară în două săptămâni”, a declarat Dragoș Damian.